দেশের অন্দরেই হামলা পাক বায়ুসেনার! ভোররাতে শুরু মৃত্যুমিছিল

ওয়েব ডেস্ক: সন্ত্রাস দমনের নামে ফের দেশের অন্দরেই হামলা (Air Strike) চালাল পাকিস্তানি বায়ুসেনা (Pakistani Air Force)। তাতেই মৃত্যু হল অনেক সাধারণ মানুষের। এবারেও ঘটনাস্থল সেই খাইবার পাখতুনখোয়া প্রদেশ (Khyber Pakhtunkhwa Province)। সোমবার ভোররাতে সেখানে পাকিস্তান বায়ুসেনার বিমান হানায় অন্তত ৩০ জনের মৃত্যু হয়েছে বলে খবর। মৃতদের মধ্যে নারী ও শিশুরাও রয়েছে বলে জানিয়েছে আন্তর্জাতিক সংবাদমাধ্যম।

জানা গিয়েছে, সোমবার রাত প্রায় ২টার সময় তিরাহ উপত্যকার মাত্রে দারা গ্রামে এই হামলার ঘটনা ঘটে। স্থানীয় সূত্রে জানা গিয়েছে, পাকিস্তানি যুদ্ধবিমান থেকে মোট আটটি এলএস-৬ বোমা ফেলা হয়। এর ফলে গোটা গ্রাম কার্যত ধ্বংসস্তূপে পরিণত হয়। প্রত্যক্ষদর্শীরা জানিয়েছেন, নিহতদের সকলেই সাধারণ মানুষ।

আরও পড়ুন: ফের গ্রেফতার করোনার সময় চীনের বাস্তব ছবি তুলে ধরা সাংবাদিক!

হামলার পর প্রকাশ্যে আসা ছবি ও ভিডিওতে দেখা গিয়েছে, ধ্বংসস্তূপের মধ্যে ছড়িয়ে-ছিটিয়ে রয়েছে দেহ, যার মধ্যে শিশুদেরও দেহ রয়েছে। উদ্ধারকর্মীরা এখনও ধ্বংসস্তূপ সরিয়ে দেহ খোঁজার কাজ চালাচ্ছেন। ফলে মৃতের সংখ্যা আরও বাড়তে পারে বলে আশঙ্কা করা হচ্ছে। স্থানীয় সংবাদমাধ্যমের খবর অনুযায়ী, শুধু ৩০ জনের মৃত্যুই নয়, এর হামলার জেরে বহু মানুষ গুরুতরভাবে আহত হয়েছেন। তবে তাদের অবস্থা সম্পর্কে এখনও সুস্পষ্ট তথ্য মেলেনি।

উল্লেখ্য, খাইবার পাখতুনখোয়া প্রদেশে দীর্ঘদিন ধরেই সন্ত্রাস দমনের নামে পাকিস্তানি সেনা ও বিমান বাহিনী অভিযান চালিয়ে আসছে। এদিকে চলতি বছরের জানুয়ারিতেই পাকিস্তানে সন্ত্রাসী হামলার ঘটনা হঠাৎই বেড়ে যায়। জানুয়ারিতে দেশজুড়ে অন্তত ৭৪টি সন্ত্রাসী হামলার ঘটনা নথিভুক্ত হয়েছে, যাতে প্রাণ হারিয়েছেন ৯০ জনেরও বেশি মানুষ। এর মধ্যে সবচেয়ে বেশি ক্ষতিগ্রস্ত হয়েছে খাইবার পাখতুনখোয়া, তারপরেই রয়েছে বালুচিস্তান।